CELEX: 62015CN0142
Language: el
Date: 2015-03-24 00:00:00
Title: Υπόθεση C-142/15 P: Αναίρεση που άσκησε στις 24 Μαρτίου 2015 η SolarWorld AG κατά της διατάξεως που εξέδωσε το Γενικό Δικαστήριο (πέμπτο τμήμα) στις 14 Ιανουαρίου 2015 στην υπόθεση T-507/13, SolarWorld AG κ.λπ. κατά Ευρωπαϊκής Επιτροπής

8.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/5
            
         Αναίρεση που άσκησε στις 24 Μαρτίου 2015 η SolarWorld AG κατά της διατάξεως που εξέδωσε το Γενικό Δικαστήριο (πέμπτο τμήμα) στις 14 Ιανουαρίου 2015 στην υπόθεση T-507/13, SolarWorld AG κ.λπ. κατά Ευρωπαϊκής Επιτροπής
   (Υπόθεση C-142/15 P)
   (2015/C 190/05)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: SolarWorld AG (εκπρόσωποι: L. Ruessmann, avocat, J. Beck, Solicitor)
   
      Αντίδικοι κατ’ αναίρεση: Ευρωπαϊκή Επιτροπή, Brandoni solare SpA, Global Sun Ltd, Silicio Solar, SAU, Solaria Energia y Medio Ambiente, SA
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να κρίνει την αίτηση αναιρέσεως παραδεκτή και βάσιμη·
            
         
               —
            
            
               να αναιρέσει την απόφαση του Γενικού Δικαστηρίου στην υπόθεση T-507/13·
            
         
               —
            
            
               να κρίνει παραδεκτή την προσφυγή ακυρώσεως στην υπόθεση T-507/13 και
            
         
               —
            
            
               να αναπέμψει την υπόθεση στο Γενικό Δικαστήριο για να αποφανθεί αυτό επί της προσφυγής ακυρώσεως.
            
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεως αναιρέσεως η αναιρεσείουσα προβάλλει τους ακόλουθους λόγους:
   Το Γενικό Δικαστήριο πλανήθηκε κρίνοντας ότι δεν αφορά άμεσα την αναιρεσείουσα η απόφαση 2013/423/ΕΕ (1) της Επιτροπής διότι η εν λόγω απόφαση δεν επηρεάζει άμεσα τη νομική κατάσταση της αναιρεσείουσας και εξαρτάτο από εκτελεστικά μέτρα.
   
               —
            
            
               Το Γενικό Δικαστήριο πλανήθηκε κρίνοντας ότι η απόφαση 2013/423/ΕΕ της Επιτροπής δεν αφορά άμεσα την αναιρεσείουσα διότι η απόφαση αυτή τέθηκε σε εφαρμογή με τον κανονισμό 748/2013 (2). Ο κανονισμός 748/2013 είναι μια επιβεβαιωτική πράξη σε σχέση με την απόφαση 2013/423/ΕΕ. Ως εκ τούτου, η αναιρεσείουσα μπορούσε να προσφύγει απευθείας κατά της αποφάσεως 2013/423/ΕΕ.
            
         
               —
            
            
               Η διαπίστωση του Γενικού Δικαστηρίου ότι η απόφαση 2013/423/ΕΕ συνεπάγεται τη λήψη μέτρων εφαρμογής ήταν πεπλανημένη, δεδομένου ότι το Γενικό Δικαστήριο δεν εξέτασε αν η Επιτροπή είχε διακριτική ευχέρεια κατά την έκδοση του κανονισμού 748/2013 ή αν η εφαρμογή της αποφάσεως 2013/423/ΕΕ επερχόταν αυτομάτως όσον αφορά την αναιρεσείουσα, πράγμα το οποίο όντως συνέβαινε στην υπό κρίση υπόθεση.
            
         
      (1)  Απόφαση της Επιτροπής 2013/423/ΕΕ, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας (ΕΕ L 209, σ. 26).
   
      (2)  Κανονισμός (ΕΕ) 748/2013 της Επιτροπής, της 2ας Αυγούστου 2013, για την τροποποίηση του κανονισμού (ΕΕ) 513/2013, για την επιβολή προσωρινού δασμού αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής Λαϊκής Δημοκρατίας της Κίνας (ΕΕ L 209, σ. 1).